EU uddeler rekordbøde til Facebook-ejer

9 milliarder kroner. Så meget skal Facebook-ejeren Meta betale i bøde, for at bryde EU’s GDPR-lovgivning. Det fortæller Bloomberg. Bøden er den hidtil største, der er uddelt i en GDPR-sag, i de fem år lovgivningen har været i kraft.

Bøden er givet, fordi Meta har sendt masser af personlige data om europæiske Facebook-brugere til USA. Vel at mærke uden at beskytte disse data tilstrækkeligt mod nysgerrige øjne hos de amerikanske sikkerhedstjenester.

EU hævder, at Metas brug af et juridisk instrument kendt som Standard Contractual Clauses (SCC’er) til brug for overførsel af personoplysninger til tredjelande, “ikke tager højde for risiciene for de grundlæggende rettigheder” for Facebooks europæiske brugere.

Læs også: Frankrig giver Google Analytics det røde kort.

I 2020 slog EU-Domstolen ned på den daværende dataoverførselsaftale, kendt som Privacy Shield, af frygt for amerikanske efterretningstjenesters overvågningspraksis. I samme dom skærpede EU-domstolen også kravene til at bruge SCC’er.

Meta har fået en frist til 12. oktober til at ændre deres praksis for dataoverførsler. Samtidig advarede EU om, at de helt kan lukke ned for tjenester som Facebook og Instagram, hvis ikke fristen overholdes.

EU uddeler rekordbøde til Facebook-ejer