Nu er Google Analytics igen lovligt

Ikke mange ved det, endnu færre har gjort noget ved det. Men Google Analytics har igennem det seneste års tid overtrådt GDPR-lovgivningen herhjemme, hvorfor værktøjet grundlæggende har været ulovligt at benytte. Men ikke længere.

Datatilsynet bekræfter overfor mediet ITWatch, at man igen kan benytte Analytics uden dårlig samvittighed. Det skyldes aftalen EU-US Data Privacy Framework, der trådte i kraft den 10. juli.

Med aftalen bliver det igen lovligt at overføre persondata mellem EU og USA. Det har ikke været tilladt siden GDPR-reglerne blev indført i maj 2018.

– Der er et grundlag nu for at overføre persondata til USA, men vel og mærke kun til virksomheder, der har tilmeldt sig listen og accepteret betingelserne i tilstrækkelighedsafgørelsen, siger it-sikkerhedsekspert i Datatilsynet Allan Frank.

Google har, ligesom Facebook og 2600 andre amerikanske virksomheder, accepteret tilstrækkelighedsafgørelsen.

Problemet lå i, at de data Google Analytics indsamler, opbevares på amerikanske servere. Herfra kan de principelt opsnappes – eller udleveres til – den amerikanske efterretningstjeneste.

Frankrig, Belgien og Østrig var blandt de lande, der formelt forbød Analytics. Herhjemme har Datatilsynet været mere tilbageholdende, men samtidig slået fast, at Analytics var ulovligt.

Læs mere: Østrig forbyder Google Analytics – Danmark afventer.

Nu er Google Analytics igen lovligt