EU-borgere skal betale abonnement for Facebook

Er du bruger af Facebook og Instagram skal du overveje, om tjenestenerne er værd at betale penge for. Mark Zuckerberg overvejer nemlig, at EU-borgere fremover skal betale abonnement på knapt 100 kroner om måneden for a få adgang.

Abonnementet skal kompensere for, at Meta ikke længere må spore eller levere tilpassede annoncer til dig. Det oplyser Meta i et forslag som de har lagt frem for EU, skriver Wall Street Journal.

Balladen skyldes nye EU-regler der betyder, at Meta ikke længere må høste informationer om brugerne uden disses samtykke. Så sent som i maj måned måtte Meta inkassere en rekordstor bøde på 9 milliarder kroner for brud på EU’s GDPR-lovgivning.

Bøden blev givet, fordi Meta har sendt masser af personlige data om europæiske Facebook-brugere til USA. Vel at mærke uden at beskytte disse data tilstrækkeligt mod nysgerrige øjne hos de amerikanske sikkerhedstjenester.

Meta fik dengang en frist til 12. oktober til at ændre deres praksis for dataoverførsler. Men nu har Zuckerberg altså foreslået et alternativ. At europæerne enten accepterer sporing eller vælger at kompensere ved at betale et månedligt abonnement.

Prisen for et annoncefrit abonnement oplyses til at blive på 13 euro – knapt 97 kroner.

Læs mere: EU uddeler rekordbøde til Facebook-ejer.

EU-borgere skal betale abonnement for Facebook