Frankrig giver Google Analytics det røde kort

Mens vi herhjemme venter på at høre, hvad Datatilsynet har at sige om sagen, har den franske ditto nu fulgt Belgiens eksempel. Det franske datatilsyn, CNIL, har også erklæret, at Google Analytics ikke overholder GDPR-lovgivningen.

Problemet ligger i, at de data Google Analytics indsamler, opbevares på amerikanske servere. Herfra kan de principelt opsnappes – eller udleveres til – den amerikanske efterretningstjeneste.

“Selv om Google har vedtaget yderligere foranstaltninger til at regulere dataoverførsler i forbindelse med Google Analytics-funktionaliteten, er disse faktisk ikke tilstrækkelige til at udelukke adgangen til disse data for amerikanske efterretningstjenester,” skriver CNIL i afgørelsen.

Styrelsen har beordret mindst et website til at fjerne Analytics fra koden.

Det er ikke mere end et par uger siden, at det belgiske datatilsyn nåede til samme konklusion. Google Analytics overtræder GDPR-reglerne.

Herhjemme holder Datatilsynet fortsat øje med, hvad der sker i andre lande, inden de træffer en endelig beslutning. I både Norge og Holland forventer man også, at GDPR spænder ben for Google Analytics.

Problematikken om data om europæiske brugere på amerikanske servere har også ramt Meta. Det fik forleden Mark Zuckerberg til at true med at lukke både Facebook og Instagram ned i Europa.

… og nej, jeg er garanteret ikke den eneste, der synes det er sjovt, at det franske datatilsyn hedder CNIL.

Frankrig giver Google Analytics det røde kort